龜山夜泊書事
作者：蔡襄
朝代：宋

paragraphs: 十月淮水平，瑩凈鋪寒簟。
浴日弄凈光，涵山碎青點。
開帆直千里，快去曾非漸。
盲風斗作勢，怒浪立呈險。
枯林助呼嘷，巨蜃工騰閃。
偎崖少休息，繫纜猶欹颭。
忠信古云伏，奸邪神所貶。
扣心良自安，潛祈亦羞諂。
夜分羣籟息，天明惡雲歛。
霜威寒更清，霽色鮮可染。
懷安固俗喜，乘危豈予歉。
賜告雖慶幸，被恩實慚忝。
慈親慰衰髮，嬌兒別啼臉。
人情足愛戀，將思輒閉掩。
世事忽憂來，驚起類癡魘。
金絮北餌胡，弓刀西壓陝。
天子欲求理，羣材務搜檢。
大明破昏醫，久弊刮痕玷。
有如廣厦時，拙者亦磨剡。
行路勿遲遲，流年空苒苒。